b'\n_START_ARTICLE_\nChirighi\xc8\x9b\xc4\x83 cu aripi albe\n_START_SECTION_\nDeplas\xc4\x83rile sezoniere\n_START_PARAGRAPH_\nChirighi\xc8\x9ba cu aripi albe este o pas\xc4\x83re migratoare. Popula\xc8\x9biile din Europa \xc8\x99i vestul Asiei p\xc4\x83r\xc4\x83sesc locurile de cuib\xc4\x83rit de la sf\xc3\xa2r\xc8\x99itul lui iulie p\xc3\xa2n\xc4\x83 la sf\xc3\xa2r\xc8\x99itul lui august \xc8\x99i ierneaz\xc4\x83 \xc3\xaen principal \xc3\xaen Africa. C\xc3\xa2rduri mari trec prin partea estic\xc4\x83 a M\xc4\x83rii Azov la sf\xc3\xa2r\xc8\x99itul lui august \xc8\x99i prin estul M\xc4\x83rii Mediterane \xc3\xaen august-septembrie; migreaz\xc4\x83 \xc3\xaen num\xc4\x83r mic prin largul coastelor vestice ale Mediteranei, dar specia este numeroas\xc4\x83 \xc3\xaen Senegal \xc3\xaen septembrie. C\xc3\xa2teva ierneaz\xc4\x83 sporadic pe coastele M\xc4\x83rii Negre. Numai indivizi ocazionali au fost raporta\xc8\x9bi din c\xc3\xa2nd \xc3\xaen c\xc3\xa2nd \xc3\xaen timpul iernii \xc3\xaen Europa, de ex. \xc3\xaen Spania, \xc3\xaens\xc4\x83 \xc3\xaen Maroc s-au g\xc4\x83sit frecvent c\xc3\xa2rduri mici care iernau aici. Iarna este o pas\xc4\x83re comun\xc4\x83 \xc3\xaen estul Africii, \xc3\xaen principal \xc3\xaen interiorul continentului, uneori pe coaste. Prim\xc4\x83vara, c\xc3\xa2rduri mari trec prin estul M\xc4\x83rii Mediterane, iar un num\xc4\x83r mare trece prin nordul M\xc4\x83rii Ro\xc8\x99ii; \xc3\xaen nordul Golfului Aqaba au fost v\xc4\x83zu\xc8\x9bi circa 20.000 de indivizi \xc3\xaentr-o dup\xc4\x83-amiaz\xc4\x83 din 1984 \xc8\x99i un total de 81.000 de indivizi \xc3\xaen decursul a cinci zile \xc3\xaen 1990._NEWLINE_Popula\xc8\x9biile cuib\xc4\x83ritoare din centrul \xc8\x99i estul Asiei ierneaz\xc4\x83 \xc3\xaen Birmania \xc8\x99i sud-estul Chinei, mai la sud \xc3\xaen Indonezia \xc8\x99i Indochina p\xc3\xa2n\xc4\x83 \xc3\xaen Australia \xc8\x99i Noua Zeeland\xc4\x83; p\xc4\x83s\xc4\x83rile care ierneaz\xc4\x83 pe coastele Golfului Persic, \xc3\xaen Pakistan, Sri Lanka \xc8\x99i \xc3\xaen alte p\xc4\x83r\xc8\x9bi din nordul Oceanului Indian pot proveni din aceste popula\xc8\x9bii. Este raportat\xc4\x83 din ce \xc3\xaen ce mai des c\xc4\x83 ierneaz\xc4\x83 \xc3\xaen num\xc4\x83r mic \xc3\xaen India \xc8\x99i probabil a fost adesea omis\xc4\x83 \xc3\xaen trecut aici. Numai un num\xc4\x83r mic ierneaz\xc4\x83 \xc3\xaen Sri Lanka, unde chirighi\xc8\x9ba cu obraz alb (Chlidonias hybrida) este mult mai numeroas\xc4\x83 dec\xc3\xa2t aceasta._NEWLINE_\xc3\x8en Pacificul tropical este un vizitator neobi\xc8\x99nuit \xc3\xaen Palau \xc8\x99i apare accidental \xc3\xaen insulele Mariane. Un individ \xc3\xaen penaj nup\xc8\x9bial a fost \xc3\xaenregistrat \xc3\xaen Nauru (Micronezia) \xc3\xaen martie - aprilie 2007, aceasta fiind prima \xc3\xaenregistrare \xc3\xaen aceast\xc4\x83 insul\xc4\x83, dar se presupune c\xc4\x83 ar fi fost prezent\xc4\x83 aici din decembrie 2006. Apari\xc8\x9bii accidentale rare au fost \xc3\xaenregistrate \xc3\xaen estul Americii de Nord \xc8\x99i Caraibe, \xc8\x99i excep\xc8\x9bional pe coasta vestic\xc4\x83 a SUA (California \xc8\x99i Alaska) \xc8\x99i \xc3\xaen interiorul continentului (Indiana, Ontario \xc8\x99i Manitoba); odat\xc4\x83 a fost \xc3\xaenregistrat\xc4\x83 \xc3\xaen America de Sud (\xc3\xaen sudul Braziliei \xc3\xaen noiembrie 2008)._NEWLINE_Chirighi\xc8\x9ba cu aripi albe este una dintre c\xc3\xa2teva specii palearctice cuib\xc4\x83ritoare a c\xc4\x83ror fenologie din cartierele de iarn\xc4\x83 din Africa de Sud s-a modificat recent din cauza schimb\xc4\x83rilor climatice, p\xc4\x83s\xc4\x83rile au plecat mai devreme din Africa de Sud \xc3\xaen 2007-2012 fa\xc8\x9b\xc4\x83  de 1987-1991.'